El conseller de Treball, Afers Socials i Famílies, Chakir el Homrani, ha inaugurat aquest dimecres el nou Servei d'Intervenció Especialitzada (SIE) de Vilanova i la Geltrú. El centre, que compta amb un equip de nou professionals, oferirà atenció integral durant el procés de recuperació i reparació a dones en situació de violència masclista i també als seus fills. Durant la inauguració, el conseller ha posat en valor la importància d'un servei que l'any passat va atendre 4.933 dones i 1.144 infants al conjunt de Catalunya i ha recordat que la Generalitat destinarà 3,2 MEUR per obrir 8 nous SIE i acabar el 2020 amb 15, tres més que els actuals.  Els SIE ofereixen un servei gratuït d’atenció integral i recursos en el procés de recuperació i reparació a les dones que han patit o pateixen una situació de violència masclista, i també als seus fills i filles.  L’equipament té com a objectius principals oferir informació de qualitat sobre els recursos de la xarxa; proporcionar una atenció social i terapèutica especialitzada i continuada i adequar el model d'intervenció social, legal i terapèutic al procés de les dones que han patit o pateixen violència masclista. L'accés a aquest servei es fa principalment per iniciativa de les pròpies dones o a través de la xarxa d'atenció i recuperació integral per a dones en situació de violència, els serveis de salut d'atenció primària, els serveis socials d'atenció primària i les associacions de dones. Els serveis residencials A banda d'obrir més SIE, també es destinaran 1,5 milions d’euros a obrir 15 nous pisos pont per a dones que han patit violència masclista i els seus fills i filles, dins els quals n’hi haurà un d’especialitzat en dones trans i un altre per a dones que estan en situació de consum de drogues. Amb aquests, el Departament disposarà d’un total de 28 habitatges per a un mínim de 112 dones i els seus infants, el que permetrà acabar amb la llista d’espera. Els Serveis residencials són serveis temporals gratuïts que actuen com a substitució de la llar i compten amb suport personal, psicològic, mèdic, social, jurídic i de lleure, dut a terme per professionals especialitzats en aquests àmbits, per a facilitar la plena integració sociolaboral de les dones que pateixen situacions de violència masclista en l’àmbit de la parella, així com dels seus fills i filles a càrrec.

Summary: Vilanova i la Geltrú inaugura un servei per atendre dones que han patit violència masclista i els seus fills


El director del Centre de Coordinació d'Alertes i Emergències Sanitàries, Fernando Simón, ha afirmat aquest diumenge que els consellers de Salut i els presidents de les comunitats autònomes "han d'estar molt implicats en tot el procés de transició" cap a la nova "normalitat dins el marc del coronavirus". Simón ha afirmat que els tècnics del Ministeri de Sanitat estan treballant des de l'inici amb els de les comunitats autònomes i que així s'haurà de continuar fent i que, a més, les decisions que s'hauran de prendre requeriran "nivells molt superiors", com el polític, ja que "afectaran molt el sistema sanitari" i implicaran inversions i reorganitzacions d'altres àrees, ha dit.  El coordinador ha plantejat la possibilitat per a les properes setmanes d'aplicar "mesures específiques" i "modificació de les restriccions" en zones concretes que prèviament s'hagin identificat dins de les comunitats autònomes. En qualsevol cas, els indicadors epidemiològics en aquestes zones hauran de ser favorables i tenir garantides les condicions essencials per iniciar el procés de transició, com són capacitat assistencial; capacitat de detectar ràpid possibles casos del virus i contactes; capacitat per diagnosticar-los i compliment col·lectiu de les mesures de protecció, com distanciament i higiene.  Simón ha apuntat en la roda de premsa d'aquest diumenge idees essencials de com s'ha d'afrontar la transició després de les primeres setmanes de la pandèmia del coronavirus, sense fer cap referència a la controvèrsia entre l'executiu espanyol, que vol pilotar el desconfinament amb unes "mateixes regles", encara que sigui a diferent "velocitat", i el Govern, que demana recuperar les competències per gestionar aquest procés. La consellera de Salut, Alba Vergés, ha assenyalat que advoquen per un desconfinament per regions sanitàries i àrees bàsiques de salut.

Summary: Simón: "Els presidents de les comunitats autònomes han d'estar molt implicats en tot el procés de transició"


El president de la gestora del PSOE, Javier Fernández, ha demanat aquest diumenge al PSC que "assumeixi" el resultat del Comitè Federal dels socialistes que ha girat del 'no' a l'abstenció a la investidura de Mariano Rajoy, i voti amb la resta del Grup Socialista al Congrés el dia de la investidura. En roda de premsa a la seu del Ferraz, Fernández ha evitat parlar dels efectes que podria tenir un trencament de la disciplina de vot per part dels 7 diputats del PSC. "Intentaré persuadir-los perquè siguin conseqüents" amb la decisió del Comitè Federal, ha dit. El president de la gestora espera que els socialistes catalans canviïn de criteri al Consell Nacional que celebraran dimarts "per no portar-nos a una situació més difícil".  Fernández ha deixat clar que el mandat del Comitè Federal dels socialistes és una abstenció en bloc de tots els seus diputats al Congrés, i per tant, no hi ha lloc per a una abstenció tècnica d'11 diputats com la que demanen els crítics.  "Aquest és el plantejaré que traslladaré a la direcció del Grup Socialista al Congrés perquè aquest és el mandat del Comitè Federal", ha sentenciat a preguntes dels periodistes sobre aquesta qüestió.  El president de la gestora va abordar aquesta abstenció en bloc amb Miquel Iceta durant la reunió que van mantenir dimarts i també van conversar sobre la formula aquest mateix dissabte, hores abans del Comitè Federal. En tot cas, i davant el 'no' anunciat de Miquel Iceta a la investidura de Rajoy, Fernández ha recordat que el PSC "avui ha participat democràticament a una votació" i "espero que assumeixi els resultats d'aquesta votació". Ha evitat parlar de qualsevol repercussió en la relació entre els socialistes espanyols i catalans derivada del 'no' del PSC a Rajoy durant la investidura. "No vull anticipar qualsevol qüestió relacionada amb el no compliment d'una votació democràtica on els companys socialistes del PSC han participat i han donat opinió lliurement", ha dit.  Segons Fernández, en els dies que queden per a la votació intentarà "persuadir" els socialistes catalans perquè canviïn de posició i siguin "conseqüents" amb "una decisió que han pres de manera lliure i democràtica al Comitè Federal. El PSOE andalús creu que el PSC s'acabarà abstenint  Després del Comitè, fonts pròximes a Susana Díaz, han explicat que creuen que els socialistes catalans acabaran acatant la disciplina de vot al Congrés i acataran la decisió del Comitè Federal del PSOE. Segons aquestes fonts, serà així perquè d'altra manera els socialistes catalans ja no haguessin participat a la votació del Comitè Federal. A més, destaquen que els socialistes catalans no volen una trencadissa amb els espanyols.

Summary: El president de la gestora del PSOE demana al PSC que sigui "conseqüent" i "assumeixi" el resultat del Comitè Federal


El gruix de floristeries de Barcelona han obert aquest matí per celebrar el Sant Jordi d'estiu, amb més activitat que de costum a l'interior dels locals i només algunes parades a l'exterior, com a reclam. En la diada més "atípica" que es recorda, els floristes confien més que mai en la "complicitat" dels ciutadans amb el comerç de proximitat, perquè les roses "arribin als domicilis dels catalans" i no quedin als magatzems dels majoristes ni a les càmeres de les floristeries. Així ho espera el president del Gremi de Floristes, Joan Guillén, d'altra banda molt descontent amb la "confusió" que al seu parer ha generat el Govern respecte la celebració de Sant Jordi. "Han desvirtuat el dia i ho hem pagat els comerços", etziba.

Summary: Els floristes de Barcelona confien en la "complicitat" de la gent per salvar un Sant Jordi de portes endins


El director del Centre de Coordinació d’Alertes i Emergències Sanitàries, Fernando Simón, s’ha mostrat convençut aquest dimarts que les xifres de nous infectats a Catalunya (405 nous casos dilluns, segons els comptes del Ministeri) són fruit del decalatge pel cap de setmana i milloraran amb rapidesa. Preguntat per la situació als Mossos d'Esquadra, també ha dubtat sobre la utilitat de fer proves PRC sense un control sanitari.  Segons Simón, la diferència entre els nous casos de Barcelona (405) i els de Madrid és fruit de la demora en la notificació de casos i al fet que hi ha hagut un període de tres dies festius. “Són variacions que veiem cada cap de setmana a la sèrie de dades”, ha afirmat.  Segons Simón, en converses amb la Conselleria han conclòs que hi ha casos dels quals es reben resultats tard o casos “que porten un temps als domicilis amb simptomatologia però que fins que no ha baixat la pressió als hospitals no se n'ha ha pogut fer el diagnòstic”.  “Confiem que probablement les dades de Catalunya aniran millorant molt més ràpid del que estem observant tenint en compte que estan baixant igual que a totes les CCAA i que els 400 i escaig d’avui s‘han d'observar dins d’un cap de setmana llarg amb endarreriments de notificació. No tinc dubte que a Catalunya de mica en mica aniran corregint aquests detalls i l’evolució dels casos s'anirà observant com realment és ara mateix”, ha dit.  Preguntat sobre la situació als Mossos d’Esquadra, pendents de proves PCR, Simón ha recordat que el fonamental no són els test, sinó eliminar els contactes de risc i el confinament. “Fer-los una prova que pugui ser negativa no garanteix que no siguin infecciosos l'endemà” i per tant “fer proves sense control sanitari específic i garantint que la prova es fa a qui s’ha de fer i quan s’ha de fer no serveix”.

Summary: Simón creu que les dades d’infectats a Catalunya milloraran amb rapidesa


La família de Montserrat Caballé "ha complert el somni" de la soprano amb la creació de la Fundació Privada Montserrat Caballé, entitat que té l'objectiu de "mantenir viu" el record de la vida i obra de la soprano i promoure la vessant docent que va desenvolupar l'artista. A més d'ajudar joves talents amb estudis impartits per persones vinculades a la trajectòria de la diva, la Fundació reprèn el Concurs Internacional de Cant Montserrat Caballé, que de manera itinerant, acollirà uns 500 participants amb jurats de reconegut prestigi internacional. El primer teatre en acollir el certamen serà el Liceu el 6 d'octubre del 2020, i al 2021 ho farà el Teatro Real de Madrid. Un dels objectius de la fundació és que es dediqui un museu a Caballé. "Són molt macos els homenatges i medalles pòstumes, però faltava que la seva essència i llegat continués viu", ha dit la presidenta de la Fundació i neboda de la soprano, Montse Caballé Claus, en la presentació aquest dijous del projecte.

Summary: La Fundació Montserrat Caballé "manté viu" el llegat de la soprano i recupera el concurs internacional de cant


L'estat de salut del treballador ferit en la fuita d'amoníac de la Pobla de Mafumet de divendres ha passat de crític a greu, segons han explicat a l'ACN fonts de l'Hospital Vall d'Hebron, on està ingressat. L'home, que va ser traslladat pel Sistema d'Emergències Mèdiques (SEM), va passar de greu a crític unes hores més tard, però ara ha millorat. En aquest accident, que va tenir lloc en una empresa del Polígon Nord de Tarragona, va morir un company seu. Protecció Civil va demanar a la població que no s'apropés a la zona.

Summary: L'estat de salut del treballador ferit en la fuita d'amoníac de la Pobla de Mafumet millora de crític a greu


La consellera destituïda Meritxell Serret ha assegurat aquest diumenge que el possible trasllat de les obres de Sixena per part de la Guàrdia Civil és "una imatge inconcebible en un estat democràtic". Des de Brussel·les i a través d'un vídeo difós a les xarxes socials, Serret ha acusat al PP, el PSC i Ciutadans de permetre l'operatiu amb l'aval de l'article 155 i ha assegurat que es vulneraran "tots els drets democràtics". Per la consellera destituïda és "inconcebible que un museu, que és un símbol de cultura, sigui ocupat de manera violenta". En aquest sentit, Serret ha dit que no es pot acceptar que "s'utilitzi la cultura com un element de divisió, com una arma política".

Summary: Serret considera que el trasllat de les obres de Sixena és "inconcebible en un estat democràtic"


El ple de l'Ajuntament d'Igualada ha aprovat en una sessió extraordinària una moció per rebutjar l'aplicació de l'article 155 de la constitució espanyola i a instar al govern espanyol i als partits que li donen suport a aturar la suspensió de l'autonomia de Catalunya. Aquest punt de la moció ha rebut el suport de tots els grups municipals (CiU, ERC, CUP, Decidim i PSC), a excepció del PP. Els socialistes han demanat votar per separat els diferents punts de la moció, ja que un d'ells demanava fer efectiu el mandat popular de l'1-O. El PSC s'ha abstingut en aquesta qüestió, ja que el seu portaveu, Jordi Riba, ha argumentat que "no creiem en decisions irreversibles, imprevisibles ni unilaterals". "Ens oposem a la declaració d'independència i rebutgem completament l'aplicació de l'article 155", ha aclarit Riba.  La moció de rebuig a l'aplicació del 155 i a la suspensió de l'autonomia de Catalunya contenia dos punts més: donar suport al Govern i al Parlament per fer efectiu el mandant popular de l'1-O; i instar el govern espanyol i condemnar la violació de drets fonamentals a Catalunya a través de les mesures repressives aplicades per l'Estat contra la població i les institucions catalanes. El grup dels Socialistes d'Igualada ha demanat votar separadament els acords de la moció. D'aquesta manera, els tres regidors socialistes han votat favorablement al rebuig a l'article 155 i a la condemna a la violació de drets fonamentals, mentre que s'han abstingut en l'acord que feia referència a l'aplicació del mandat de l'1-O. De la seva banda, el PP ha votat en contra de tots els punts, mentre que CiU, ERC, la CUP i Decidim Igualada hi han votat favorablement. En el torn de paraules, el portaveu dels Socialistes, Jordi Riba, ha assegurat que la seva formació segueix "creient en la capacitat política per trobar solucions" i ha afirmat que no creuen en "decisions irreversibles de conseqüències imprevisibles". En aquest sentit, Riba ha dit que "les decisions unilaterals no són de cap utilitat i, per això, manifestem la nostra oposició a la declaració d'independència i rebutgem completament l'aplicació de l'article 155". "Creiem que tant una decisió com l'altra ens abocaran a danys i costos aclaparables dels quals tardarem temps a recuperar-nos", ha reblat el regidor socialista.  De la seva banda, el portaveu de la CUP, Albert Mateu, tot i que ha votat a favor de la moció s'ha mostrat crític en el retard en l'aplicació del mandat de l'1-O. Mateu ha dit que "cal posar fil a l'agulla per fer efectiu el mandat popular de l'1-O, que és clar i diàfan". "Cal fer ja la Declaració d'Independència que ens ha de permetre fer front a l'embat de l'Estat", ha afirmat el regidor cupaire, que ha afegit "si ha d'arribar el 155, millor que ens agafi amb la República proclamada".  El portaveu d'ERC, Josep Maria Palau, s'ha mostrat especialment crític amb la violència policial de l'1-O i ha expressat que "la ciutadania desarmada i pacífica va defensar el dret a votar a tot Catalunya amb el seu propi cos, mentre que hi havia policies armats que van fer servir les armes". Al seu torn, el regidor de Decidim Igualada, Dario Castañé ha fet referència a les "violacions de drets" per part del govern espanyol i ha denunciat que l'aplicació del 155 "no és només contra la Generalitat sinó contra tota la societat".  Per la seva part, el regidor dels populars, Joan Agramunt, ha defensat que "davant del desafiament independentista, l'Estat de dret ha funcionat i seguirà funcionat". Agramunt ha dit que el TC ha suspès "legítimament totes les il·legalitats que s'han dut a terme des del Parlament" i ha defensat que la Fiscalia "ha actuat en defensa de la llei". Pel regidor del PP, l'article 155 "permet retornar a la legalitat i garanteix que l'autogovern no se suspengui".  Finalment, la regidora de CiU Àngels Chacón ha recordat que les lleis no són inamovibles i ha dit que "la legalitat pot evolucionar i canviar". Chacón, que també és directora general d'Indústria, s'ha referit a la situació de l'economia catalana, i ha dit que "malgrat que s'hagin desplaçat seus d'empreses, el teixit productiu segueix aquí i se segueixen consolidant inversions".     El batlle d'Igualada, Marc Castells, que ha pres la paraula abans d'iniciar-se al ple i al final, ha volgut tenir un pensament per Jordi Sànchez i Jordi Cuixart i ha denunciat que "de manera injusta estan passant per una penalitat que no és adequada al segle XXI ni a la justícia". D'altra banda, Castells també ha dit que, com a alcalde, farà "el que calgui perquè el mandat de l'1-O sigui una realitat el més aviat possible".  Defensa del sistema educatiu català  Abans de la sessió plenària, els grups de CiU, ERC, Socialistes d’Igualada, CUP i Decidim Igualada han signat l'adhesió al comunicat de la Comissió Mixta del departament d'Ensenyament i les entitats municipalistes en defensa del sistema educatiu català, publicat el 23 d'octubre. El comunicat expressa el "total desacord per la campanya sistemàtica de descrèdit contra la tasca que estan desenvolupant els centres educatius de Catalunya i, especialment els seus docents" i recorda que "les nostres escoles i els centres i serveis de l'àmbit no formal, sempre han promogut els principis i valors d'una societat democràtica i plural, on impera la llibertat personal, la responsabilitat, la solidaritat, el respecte i la igualtat".

Summary: L'Ajuntament d'Igualada rebutja l'aplicació de l'article 155 amb el suport del PSC


El diputat d'ERC a Madrid, Joan Tardà, ha demanat un ple específic sobre Catalunya al Congrés amb la presència de Pedro Sánchez i espera que aquest es pugui celebrar ''en pocs dies o poques setmanes''. Segons Tardà ''ja toca que el president comparegui a la cambra per debatre amb tot l'arc parlamentari quina és la formula i les propostes per resoldre en clau democràtica les demandes de la societat catalana''. Així mateix, Tardà també ha dit que exigiran al govern espanyol que es paralitzi la venda d'armes a l'Aràbia Saudita  de la mateixa manera que han fet altres governs com l'alemany. Tardà ha explicat que al ple específic sobre Catalunya ''seria interessant'' que hi haguessin propostes de resolució però el més important és que el debat es faci en ple, amb presència del president i que tingui com a únic tema la situació de Catalunya. En aquest sentit, ha afegit que si a més s'aconsegueix que es puguin votar resolucions ''és evident que el debat guanya interès''. En relació a la venda d'armes a l'Aràbia Saudita, Tardà ha recriminat al govern espanyol que el que els que defensen el respecte a la legalitat per a uns ''es permeten el luxe de saltar-se la llei a la torera'' ja que ''amb el tema de les armes el negoci és el negoci''. És per això que ha instat a l'executiu a fer com per exemple l'alemany i s'anul·lin tots els compromisos de venda d'armes. Finalment i en relació a la polèmica al respecte de caporal de la policia espanyola de Navarra que ha fet una piulada sobre Gabriel Rufián, Tardà ha lamentat que les amenaces i els insults són continuats fins al punt que s'ha arribat a amenaçar al fill de Rufián, un fet que ha qualificat ''d'escàndol''. En aquest sentit, Tardà s'ha referit al fet que ningú entén que s'hagi citat al fotoperiodista Jordi Borràs després de ser agredit per un policia espanyol al crit de ''arriba Espanya''.

Summary: ERC sol·licita un ple específic sobre Catalunya al Congrés amb presència de Pedro Sánchez


L'Ajuntament de Sabadell ha girat la pancarta que demana la llibertat dels presos polítics i ha retirar els llaços de color groc dels edificis municipals. El govern local ha pres aquesta determinació de forma preventiva coincidint amb la jornada de reflexió. Tot plegat després que ela Junta Electoral ordenés al consistori retirar els símbols que es poguessin identificar amb alguna de les candidatures que es presenten a les eleccions del 21 de desembre en considerar-los partidistes i l'Ajuntament recorrés la decisió. De fet, fonts municipals han explicat que l'executiu sabadellenc ha presentat tres recursos per sol·licitar que es revoqui l'acord de l'òrgan, argumentant que no especifica quins són els símbols que s'han de treure. A la façana de la casa de la vila hi ha penjades tres pancartes amb tres lemes diferents i a la finestra del despatx del grup municipal de Ciutadans la bandera d'aquesta formació. Davant el silenci de la Junta Electoral el govern local ha decidit retirar tots els llaços grocs dels edificis municipals i girar la pancarta del balcó de l'Ajuntament durant tot el dia d'avui i demà, dia de les eleccions al Parlament. L'ordre de la Junta Electoral va arribar després que el PP i C's en aquesta ciutat denunciessin la presència d'elements partidistes a diversos edificis municipals com la casa de la Vila, l'Ateneu, el Centre Cívic de Torre-romeu i la Torre de l'Aigua.

Summary: Sabadell gira la pancarta que demana la llibertat dels presos polítics durant la jornada de reflexió i el 21-D


Ipcena, l'Ateneu Popular Garriguenc, l'Associació 'la Banqueta' i el Centre Excursionista Borges-Garrigues han traslladat una queixa a Territori i Sostenibilitat per l'augment de l'activitat de l'empresa General d'Olis i Derivats, SL, de les Borges Blanques durant el període de confinament. Asseguren que els veïns de municipis propers han notat "un increment de fums i males olors" procedents de la indústria d'oliasses. Per això, han sol·licitat a Territori informació sobre l'autorització ambiental, emissions, controls i expedients oberts per les administracions a General d'Olis. Les entitats han tornat a reclamar a Territori que aturi l'activitat de l'empresa en considera-la "incompatible amb el medi ambient i la salut de les persones". Les entitats asseguren que l'empresa General d'Olis "ha estat utilitzant el confinament de la societat per augmentar les seves emissions i afirmen que s'han observat "núvols de fum molt més grans del que era habitual", a més "d'olors que molestaven en la respiració", que han comportat queixes dels veïns de l'entorn, segons han explicat des de l'Associació 'La Banqueta' de Juneda. Les entitats consideren que l'empresa suposa una "greu" amenaça contra la salut dels veïns de poblacions de l'entorn com ara les Borges, Juneda i Castelldans, però també per al medi ambient, tal com porten denunciant des de fa anys.  El portaveu d'Ipcena, Joan Vàzquez, ha assenyalat que l'empresa emet "més de 90 substàncies contaminants, moltes de les quals són cancerígenes". A més, "utilitzà més de 200 tones d'hexà, un dissolvent incolor, volàtil, inflamable i explosiu", amb el conseqüent "perill que això comporta". D'altra banda, Vàzquez ha remarcat que General d'Olis està utilitzant per emmagatzemar producte quatre naus "il·legals" que la firma va construir el 2012 en uns 10.000 metres quadrats de terreny "sense disposar de la pertinent autorització urbanística". Per això, la indústria va ser denunciada per l'Ajuntament de les Borges Blanques, consistori que fa uns mesos també va obrir un expedient de disciplina urbanística a General d'Olis per la construcció d'una bassa sense permís.  Davant aquests fets, Ipcena i les entitats garriguenques han traslladat una queixa a Territori i Sostenibilitat en què sol·liciten al departament diferent informació els permisos de què disposa l'empresa, així com de les actuacions dutes a terme per part de l'Administració en relació amb l'activitat d'aquesta. En concret, volen saber si Territori ha detectat algun tipus d'irregularitat en el funcionament d'aquesta indústria durant el període de confinament pel que fa a emissions emeses, segons ha explicat Vàzquez. També si la indústria podia seguir treballant durant el període de confinament.   A la vegada, han demanat que se'ls faciliti l'autorització ambiental de General d'Olis i sobre els abocaments d'oliasses, els informes de control ambiental i els expedients oberts en els darrers quatre anys a l'empresa, així com les actuacions dutes a terme pel departament per impedir que la firma "no utilitzi les naus construïdes il·legalment". Vàzquez ha explicat que un cop puguin disposar d'aquesta informació, que confien rebre de Territori abans de 30 dies, les entitats l'estudiaran i actuaran "en conseqüència".   El portaveu d'Ipcena ha denunciat la "complicitat" de l'Administració envers l'activitat de General d'Olis ja que considera que "està deixant passar el temps perquè puguin prescriure les infraccions urbanístiques", cosa que "possibilitarà a l'empresa poder regularitzar les naus i la resta de construccions il·legals". Per això, ha emplaçat Territori a "considerar seriosament" la possibilitat d'iniciar un expedient de tancament de l'empresa "per l'incompliment reiterat de les normatives ambientals i urbanístiques" i "considerant-la incompatible ambientalment amb el territori".

Summary: Denuncien un augment de fums i males olors procedents de General d'Olis durant el període de confinament


L'augment de visitants als espais naturals catalans ha augmentat considerablement aquest estiu. En alguns  com el Parc Natural del Delta de l'Ebre van incrementar un 131% a l'agost i al Parc Natural dels Ports i a Poblet un 100% al juliol. Aquest augment ha portat al Govern a impulsar la creació d'un grup de treball que farà una diagnosi de cada cas concret i buscarà propostes al respecte. Aquestes passarien per la regulació de les activitats, incrementar la vigilància amb possibles sancions i una campanya d'educació ambiental. Aquest any, "excepcional i atípic" per la covid-19 s'ha traduït en un augment de visitants "més desinformats i menys respectuós" que anteriors temporades, segons la secretaria de Medi Ambient i Sostenibilitat. D'aquest grup de treball en formaran part els responsables de tots els espais naturals. Algunes de les mesures a aplicar que concloguin podran ja ser efectives la primavera de l'any 2021 i altres de més costoses s'aniran implementant de manera gradual. Algunes de les solucions que la secretària de Medi Ambient i Sostenibilitat, Marta Subirà, ha apuntat impliquen potenciar el transport públic, promoure que les visites als espais naturals siguin guiades, augmentar la vigilància pel compliment de les normes o regular l'afluència de vehicles i visitants. Així, algunes d'aquestes mesures les podrà aplicar el Govern de manera directa però n'hi ha d'altres que ho hauran de fer els ajuntaments, el món local o els veïns de la zona, que rebran el seu suport i assessorament. Les incidències principals a resoldre de cara al futur en la majoria d'espais naturals són les relacionades amb la massificació d'indrets emblemàtics, el bany no autoritzat, la proliferació d'autocaravanes, no seguir itineraris indicats i sortir de les rutes marcades, els gossos sense lligar, l'augment de bicicletes elèctriques, acampades sense autorització, acumulació de deixalles i conflictes amb determinades pràctiques esportives. Per donar resposta a totes les necessitats que s'han evidenciat aquest estiu amb un increment de visitats a tots els espais naturals la tasca de l'Agència de la Natura i del Fons del Patrimoni Natural seran "imprescindibles", segons Ferran Miralles, director general de Direcció General de Polítiques Ambientals i Medi Natural. La secretària de Medi Ambient i Sostenibilitat, Marta Subirà, ha dit que l'any 2021 els espais naturals, a través del Fons de Patrimoni Natural disposaran d'uns 20 MEUR addicionals als que ja tenen via els pressupostos de la Generalitat. L'augment de visitants ha tingut lloc a pràcticament tots els parcs naturals. El Parc Nacional d'Aigüestortes i Estany de Sant Maurici (+ 10% juliol, +31% a l'agost) i una davallada important del turisme estranger que suposava un 20%. A l'entrada per Colomers en un sol dia es van registrar més de 2.000 persones. El Parc Natural de L'Alt Pirineu amb el 19% més de visitants al juliol i el 25% a l'agost va registrar més de 10.500 persones a l'accés a la Pica d'Estats (8.102 l'any 2019) col·lapsant la majoria dels dies l'aparcament de La Molinassa. El Parc Natural del Cadí Moixaró ha incrementat les visites en un 88% al mes de juliol i un 57% a l'agost amb la circulació motoritzada, les bicicletes elèctriques, el bany a gorgs i estanys i l'augment de deixalles com a principals problemes. Al parc natural de les Capçaleres del Ter i del Freser han incrementat un 50% els visitants al juliol i un 80 al mes d'agost. L'aglomeració de vehicles i el bany s'han detectat com els principals punts a millorar. La Zona Volcànica de la Garrotxa ha incrementat un 29% el públic al juliol (La Fageda d'En Jordà un 50%) i un 22% a l'agost. L'Albera i Mas de Melons no han registrat canvis significatius i el Cap de Creus un increment del 82% al juliol i un 71% a l'agost. L'augment de vehicles a la carretera de Cadaqués al Cap de Creus s'ha vist molt augmentat així com les embarcacions de gran volum. Els Aiguamolls de l'Empordà, amb un descens del turisme francès, ha registrat un descens de visitants d'un 20% al mes de juliol i un increment del 3% a l'agost. Al Montgrí, Illes Medes i Baix Ter han disminuït un 65% les immersions. Al Delta de l'Ebre els visitants al juliol van augmentar un 34% i a l'agost un 131%. Les pernoctacions amb cotxes i autocaravanes i l'accés de motocicletes és un dels problemes que han registrat en aquest espai natural aquest estiu. Els Ports han registrat un increment del 100% de visitants al juliol i un 91% a l'agost comportant una massificació en zones de bany i un increment notable de l'afluència als centres d'informació. La Serra de Montsant amb una alta massificació a les zones d'aparcament i als indrets de bany han vist augmentat el volum de visitants en un 47% al juliol i un 20% a l'agost. El transit a Poblet ha augmentat un 133% i un 88% a l'agost.

Summary: El Govern crearà un grup de treball per analitzar la massificació als espais naturals i trobar propostes concretes


Unes 200 persones s'han concentrat aquest dijous a la tarda a la plaça de la Paeria de Lleida en defensa de l'escola pública i en contra de la supressió de línies de P3 anunciada per Ensenyament a causa del descens de la natalitat. La concentració, convocada per sindicats del sector de l'ensenyament i la Marea Groga, ha comptat amb música en directe, pancartes on els infants han escrit o dibuixat com volen que sigui l'escola i durant l'acte s'ha repartit coca amb xocolata entre els assistents. Pel que fa a la disminució de les ràtios que el departament ha assegurat que s'ha produït en els últims anys, els pares i mares lamenten que es refereixin a la mitjana ja que, asseguren, hi ha escoles on se supera la ràtio de 25 alumnes per classe a P3. Els manifestants demanen que abans de tancar línies a les escoles públiques es tanquin línies a les escoles concertades. Pel president de la FAPAC a les Terres de Lleida, Ismael Alfaro, el tancament de línies en escoles públiques és un "atac" i un "atemptat" al principi d'igualtat i més, tenint en compte, afegeix, la oportunitat que hi ha ara per baixar les ràtios i millorar la qualitat de l'ensenyament, una mesura que "després de tots aquests anys de retallades, esperàvem com aigua de maig", ha dit. Per aquest motiu, Alfaro lamenta que en comptes de baixar les ràtios, Ensenyament opti per tancar línies a les escoles públiques, com a la de Ciutat Jardí i a Joan XXIII de la ciutat de Lleida.  En el mateix sentit s'ha pronunciat la presidenta del Moviment d'Innovació Educativa de Lleida, Carolina Carrillo. "És una bogeria tancar línies en les escoles públiques, ja que creiem que hi ha alumnat suficient per omplir les línies actuals", ha dit. Els manifestants també rebutgen la voluntat d'Ensenyament de fusionar les escoles Terres de Ponent i Ginesta del barri del Secà de Sant Pere de la capital del Segrià. "Es comença per agrupar els alumnes de P3 de les dues escoles en una sola línia en comptes de dues i s'acabarà per tancar un dels centres d'aquí a dos anys", lamenta un dels pares de l'escola Terres de Ponent, Sergio Díez, que afegeix que des d'Ensenyament no se'ls ha informat de res ni se'ls ha donat cap solució i considera que el departament ha fet una mala gestió als centres escolars del barri. Un dels pares de l'escola de Ciutat Jardí, Jesús Nogués, considera "inconcebible" que a una de les escoles amb més demanda, com és la d'aquest barri, es tanqui una línia, passant de les 50 places de P3 a les 25 que es volen oferir el curs vinent. Reconeix que hi ha famílies de fora del barri que duen els seus fills a Ciutat Jardí però defensa que els pares i mares tinguin l'opció d'escollir el centre. "Si Ensenyament creu que sobren places, que tanquin línies a les escoles concertades, no a les públiques", ha dit.

Summary: Unes 200 persones es concentren a Lleida contra la supressió de grups de P3 i en defensa de l'escola pública


L'Institut Els Alfacs de Sant Carles de la Ràpita (Montsià) ampliarà la seva oferta educativa el curs vinent amb un nou cicle formatiu de grau superior d'Educació i Control Ambiental. Aquests estudis encaixen amb l'entorn del centre i tenen un ampli ventall de sortides al món laboral. De fet, els parcs naturals dels Ports i el Delta de l'Ebre i la Reserva de la Biosfera, així com les instal·lacions de l'Escola d'Aqüicultura, han estat valors que han pesat en la concessió d'aquest nou cicle formatiu al centre rapitenc. Les inscripcions es podran fer entre el 16 i el 24 de maig. Hi ha 28 places disponibles per un cicle de 2.000 hores lectives repartides en dos cursos.  El Departament d'Ensenyament ha donat el vistiplau a la proposta de l'Institut Els Alfacs i l'Ajuntament de Sant Carles de la Ràpita, i el proper curs els estudiants podran cursar en aquest centre dos cicles de grau superior, el d'Educació i Control Ambiental i el d'Aqüicultura (que ja s'hi imparteix). També es fan dos graus mitjans, el de Gestió Administrativa en l'àmbit turístic i el de Cultius aqüícoles. Satisfets per poder ampliar l'oferta d'estudis, la direcció del centre escolar confia en poder consolidar-la. "No és fàcil ampliar l'oferta però la proposta del centre era del tot adequada en el nostre entorn i a més té moltes sortides professionals", ha afirmat el director de l'Institut, Paco Brunet.  Superar el nou cicle formatiu permetrà adquirir una formació professional de qualitat per incorporar-se al mercat laboral com a educador/a ambiental, informador/a ambiental, monitor/a d'educació ambiental, guia ambiental o tècnic/a en control d'espais naturals, entre d'altres.

Summary: L'Institut Els Alfacs de Sant Carles de la Ràpita impartirà un nou cicle d'Educació i Control Ambiental el curs vinent


El 130è president de la Generalitat, Carles Puigdemont, ha assegurat que el seu successor a l'executiu, Quim Torra, prendrà les decisions del Govern sota la seva pròpia responsabilitat. En una roda de premsa conjunta des de Berlín (Alemanya), després d'una reunió de poc més de mitja hora dels dos dirigents de JxCat, Puigdemont ha reiterat que Torra decidirà sobre les atribucions que pertanyin a l'executiu que ell presideix, és a dir, el "Govern a l'interior", a Sant Jaume. El líder de JxCat manté que el Consell de la República -que ell vol encapçalar- sigui l'estructura del "Govern a l'exterior". D'altra banda, Puigdemont ha afirmat que l'objectiu és esgotar els quatre anys de legislatura i no realitzar eleccions anticipades: "Seria la millor senyal que les coses agafen la via de la democràcia", ha subratllat. Puigdemont -que ha parlat en anglès en la seva primera intervenció, i ha respost les preguntes de la premsa també en català i castellà- ha agraït que Torra hagi acceptat la responsabilitat que li ha encomanat, i ha reconegut que no era "fàcil" per a ningú. Així mateix, el cap de files de JxCat ha destacat que el nou president del Govern hagi demanat diàleg al president espanyol, Mariano Rajoy, des del minut zero del seu mandat: "Espero que Rajoy i la coalició del 155 acceptin aquesta oferta per iniciar les converses, i iniciar un diàleg per trobar una solució política en aquest conflicte que és polític", ha subratllat. Puigdemont ha insistit que la responsabilitat de recuperar les institucions està en "molt bones mans" -en referència a Torra-, i ha asseverat que en els propers dies s'elegirà un Govern "fort i nou" amb la responsabilitat de començar "immediatament" la tasca. En aquesta línia, el 130è president ha constatat que una de les primeres prioritats del gabinet de Torra serà recuperar els "danys causats" per l'aplicació de l'article 155. La pilota és a Madrid En coherència amb la intervenció inicial de Torra, el seu antecessor a Sant Jaume també ha remarcat que la pilota és a la teulada de l'Estat, a l'espera que la Moncloa anunciï "quan i on" es retirarà el 155. "Hem de treballar immediatament, no tenim temps per esperar", ha argumentat Puigdemont. A més, el president destituït ha manifestat que el govern espanyol té una "oportunitat" per demostrar que respecta el resultat del 21-D davant la mirada d'Europa, i que entén que "l'única possibilitat" passa per acceptar i reconèixer l'altre, i iniciar un "diàleg polític". Per donar suport a Torra, i després de les crítiques que ha rebut el 131è president del Govern, Puigdemont ha remarcat que el nou cap de l'executiu governarà per tots els catalans: "Ho demostrarà amb les seves polítiques", ha justificat. Com a exemple, ha situat la comissió d'investigació de l'aplicació del 155, una mesura que segons Puigdemont beneficiarà el conjunt de la societat catalana. Puigdemont ha afirmat que Torra pot comptar amb ell: "Sap que m'hi tindrà". Finalment, el president destituït ha conclòs que fos el propi Torra el president de la Generalitat, o bé Jordi Turull, Jordi Sànchez, o bé ell, tirarien endavant el mateix programa electoral, votat pels catalans i aprovat pel Parlament.

Summary: Puigdemont assegura que Torra prendrà les decisions del Govern sota la seva pròpia responsabilitat


El president de la Generalitat, Quim Torra, ha demanat aquest dilluns als ciutadans de Catalunya que siguin "capaços d'enfrontar-se a aquest judici injust i a les sentències injustes" als polítics independentistes empresonats amb "el  mateix coratge, fraternitat, valentia i solidaritat, i el mateix valor d'autodeterminació que va tenir l'1-O" de fa precisament un any. En aquest context, ha avisat que "és impossible que els presos tinguin un judici just i això ho sap Europa", qui "ha posat davant el mirall a la justícia espanyola i ha dit que això no és acceptable". El president de la Generalitat ha fet aquestes declaracions en la inauguració de l'exposició '55 urnes per la llibertat' a l'Arts Santa Mònica. La mostra es podrà veure a l'espai des d'aquest dilluns fins al pròxim 25 de novembre.

Summary: Torra demana als ciutadans "enfrontar-se al judici injust" als presos amb "el mateix coratge que va tenir l'1-O"


Els vuit diputats que l'antiga Convergència va obtenir a les últimes eleccions espanyoles ha registrat aquest dijous a les 12 l'escrit de constitució del seu grup parlamentari al Congrés amb el nom de 'Grup Parlamentari Català (Partit Demòcrata)'. L'escrit passarà a mans de la Mesa del Congrés dels Diputats, que la setmana que ve (dimarts o dimecres) es pronunciarà sobre si el Partit Demòcrata pot disposar o no de grup parlamentari propi. Els de Francesc Homs argumenten que els precedents en les decisions de la Mesa avalen aquesta via. Un criteri compartit pel PP al Congrés, però no per C's, que aquest dimecres va expressar la seva ferma oposició adduint que el Partit Demòcrata no compleix els requisits perquè no ha obtingut el 15% dels vots a dues circumscripcions (Tarragona i Barcelona). Podem i el PSOE han expressat la seva predisposició a permetre la constitució del grup.  L'escrit que el Partit Demòcrata ha presentat al registre estableix que els vuit diputats de la formació es constitueixen com a grup parlamentari d'acord als articles 23 i 24 del Reglament de la cambra, i designen com a president i portaveu del mateix a Francesc Homs i com a portaveu adjunt a Carles Campuzano. L'última legislatura l'antiga convergència es va registrar al Congrés com a 'Grup Parlamentari Català (Democràcia i Llibertat)'. Era el nom amb què havien concorregut a les eleccions, no com en aquesta ocasió en què ho va fer amb el nom de Convergència.  Sobre la denominació actual del grup també plana l'avís del Ministeri de l'Interior sobre la possibilitat que el Partit Demòcrata Català no pugui entrar al registre de partits amb aquesta denominació per similituds amb el que va registrar l'escissió d'Unió, Demòcrates de Catalunya.

Summary: El Partit Demòcrata Català es registra al Congrés com a 'Grup Parlamentari Català (Partit Demòcrata)'


Els Mossos han continuat aquest dimarts la pressió contra els narcopisos del barri barceloní del Raval amb quatre entrades a locals relacionats amb el tràfic de drogues, segons ha informat la policia catalana. Dues de les actuacions han tingut lloc al Raval i les altres dues al barri del Poble Sec del districte de Sants - Montjuïc. En els quatre establiments s'ha aixecat acta administrativa. Cal recordar que ahir una macrooperació contra el tràfic de droga a Ciutat Vella va acabar amb 55 detencions i 40 escorcolls de pisos. A banda, es van emetre 20 ordres policials de detenció. Algunes de les entrades d'avui s'han fet gràcies a la informació recollida pels testimonis dels veïns, un fet que els Mossos valoren especialment. La policia catalana informa que preveu incrementar el control i la vigilància sobre locals de concurrència pública on es puguin cometre delictes relacionats amb el tràfic de drogues, com, subratlla, ho són els quatre locals on aquest matí s'han fet entrades. Les entrades en locals on se sospita que es poden cometre activitats relacionades amb el tràfic de drogues serà una de les actuacions que els Mossos preveuen anar fent per intentar clausurar-los i afeblir aquest mercat il·lícit. En aquest sentit, la policia preveu posar en marxa el dispositiu Ubiq l'1 de novembre, que té com a objectiu augmentar la presència policial uniformada en "determinades zones sensibles" del Raval per identificar possibles sospitosos d'estar involucrats en el narcotràfic.

Summary: Els Mossos continuen la pressió als narcopisos del Raval amb quatre noves inspeccions de locals


La comissió territorial d'Urbanisme de Lleida ha donat aquest dimecres el vistiplau definitiu a tres projectes que permetran impulsar l'activitat econòmica a diferents municipis de la comarca del Segrià. Per una banda, ha informat favorablement el projecte per millorar els accessos i modernitzar les instal·lacions de la central hortofrutícola que l'empresa Fruits de Ponent té a Alcarràs. La comissió també ha aprovat un pla parcial que permetrà l'ampliació de la cooperativa agrària Verge de Carrassumada, a Torres de Segre. Finalment, ha donat conformitat a una modificació del planejament d'Alguaire que permetrà el trasllat i ampliació del taller mecànic Germans Galiano. A Torres de Segre, la comissió territorial d'Urbanisme de Lleida ha aprovat un pla parcial que permetrà l'ampliació de la cooperativa agrària Verge de Carrassumada, dedicada al comerç de fruita dolça des de fa gairebé 60 anys. La cooperativa es troba en continuïtat a la trama urbana i ocupa una superfície de 6.700 metres quadrats. Amb el nou pla, es podrà ampliar en un solar annex fins a ocupar un total de 12.579 metres quadrats, el que permetrà la construcció de noves naus i l'increment de la seva activitat.   D'altra banda, la comissió ha informat favorablement el projecte per millorar i modernitzar les instal·lacions que la cooperativa de segon grau Fruits de Ponent té a Alcarràs, a la carretera de Valmanya amb el Camí de les Coves. D'aquesta manera, es milloraran els accessos, amb l'adequació d'una rotonda i la pavimentació de formigó, i la zona d'aparcament, amb la construcció d'una marquesina. També es construirà una caseta de control d'accessos, s'instal·laran dos mòduls per a serveis als xofers i es regularitzarà un magatzem existent.   Aquest projecte es complementarà amb una instal·lació fotovoltaica de 1.220 kW de potència, que ocuparà 13.690 metres quadrats de la coberta de la central hortofrutícola. La col·locació de plaques solars tindrà un cost superior al milió d'euros i permetrà a l'empresa una reducció dels seus costos elèctrics.   Finalment, la comissió, que ha estat presidida pel secretari d'Hàbitat  Urbà i Territori, Agustí Serra, ha donat el vistiplau a una modificació del planejament d'Alguaire que permetrà el trasllat i ampliació del taller mecànic Germans Galiano. L'empresa es troba actualment en una cruïlla del nucli urbà, en un entorn residencial, el que genera problemes de convivència entre els diferents usos i limitacions a l'hora d'ampliar el negoci.   El taller es traslladarà a uns terrenys situats en el nucli de la Mata de Pinyana, entre la carretera N-230 i l'antiga fàbrica tèxtil, amb millors accessos. Aquest fet possibilitarà que l'empresa passi d’ocupar 1.500 a 8.000 metres quadrats.

Summary: Urbanisme autoritza la millora dels accessos i modernització de les instal·lacions de Fruits de Ponent, a Alcarràs


El Gremi d'Hotels de Barcelona ha criticat l'"alarmisme" infundat que ha motivat una trentena d'empreses de telefonia i tecnològiques a no assistir al Mobile World Congress (MWC) per por a un contagi de coronavirus, a diferència del que passa en altres ciutats europees com Amsterdam. En una roda de premsa, el president del Gremi, Jordi Mestre, ha assegurat que els hotels barcelonins patiran cancel·lacions de les 40.000 habitacions que es reserven normalment durant l'esdeveniment però no ha donat xifres concretes. Prop de 28.000 reserves s'han fet a través de l'agència oficial que contracta la GSMA, Bnetwork. La política de cancel·lació de les habitacions és més estrica com més s'apropi l'esdeveniment. El Gremi d'Hotels ha afirmat que la gran majoria d'establiments tenen de dipòsits de garantia que poden reclamar en cas de cancel·lació i, d'aquesta manera, evitar perden el 100% del valor de les habitacions. Amb tot, no han compartit dades concretes de cancel·lacions provocades per les baixes d'empreses com Ericsson, Vodafone, AT&T. El Gremi ha argumentat que aquestes dades només les coneix l'agència intermediària entre els hotels i la GSMA. A més, ha volgut recordar que cap administració pública s'ha expressat "amb la preocupació ni alarmisme" que han mostrat les empreses tecnològiques retirant la seva participació del congrés. En concret, ha lamentat que el congrés ISE d'Amsterdam s'estigui celebrant amb total normalitat, comptant fins i tot amb empreses com Sony, que s'han retirat del Mobile World Congress.  Alhora, ha anomenat el Saló de l'Automòbil de Ginebra, que s'ha de celebrar d'aquí a vint dies i tampoc ha patit cap cancel·lació. "No acabem d'entendre com se celebraran esdeveniments importants en altres ciutats i a Barcelona hi ha cancel·lacions", ha dit. El representant dels hotelers barcelonins ha considerat que és "millor" tenir congrés "descafeïnat" amb menys empreses que no pas que es cancel·li. D'altra banda, el president del Gremi d'Hotels s'ha negat a valorar un possible ajornament del congrés tot assegurant que només no volia parlar d'hipòtesis que no estan sobre la taula.

Summary: El Gremi d'Hotels de Barcelona critica l'"alarma infundada" que s'ha generat amb el contagi del coronavirus al MWC


El gremi de la Fusta i el Moble de Catalunya i l'Ajuntament de Vic organitzaran a mitjans d'octubre el primer Congrés-Fira de la Fusta Constructiva al país. El president del gremi, Salvador Ordóñez, ha explicat que el naixement d'aquesta nova cita arriba arran del canvi de la societat per una major conscienciació cap a la sostenibilitat i els productes  de quilòmetre 0, i també per l'interès creixent  dels professionals per la construcció sostenible. Durant els dies que durarà el congrés es posaran sobre la taula de la mà d'experts en la matèria tots els elements que entren en joc quan es vol construir un habitatge amb fusta. Tanmateix, el certamen també s'obrirà al gran públic i es donarà a conèixer als particulars les possibilitats que ofereix la construcció amb aquest material natural. Ordóñez ha destacat que una de les propostes més interessants de la fira serà una demostració amb foc que compararà les conseqüències que representa la crema d'un habitatge de palla, un de fusta moderna i un tercer construït amb totxos.  A Catalunya ja existeixen alguns edificis construïts amb fusta, "més enllà de les típiques cabanyes que tothom pot tenir al cap", ha explicat el president del gremi de la Fusta i el Moble de Catalunya, Salvador Ordóñez. La idea del primer Congrés-Fira de la Fusta Constructiva de Catalunya, però, és ajudar en la democratització de l'ús de la fusta com a element de construcció d'habitatges moderns, com ja fa anys que existeixen en molts països nòrdics.  El congrés començarà divendres amb les intervencions de quatre despatxos d'arquitectes i arquitectes experts en la matèria: Alex de Rijke, Landa-Ochandiano, Anupama Kundoo i Enrique Nuere. Aquesta jornada està més pensada per a professionals d'arquitectura, interiorisme, construcció o la producció de materials i sobretot es parlarà de noves tendències constructives com a alternativa a les actuals. A la tarda, es formaran grups de treball per tractar diferents temàtiques d'interès al voltant de la fusta com les polítiques urbanístiques o la salut. De moment ja hi ha un centenar d'inscrits. Durant el cap de setmana la fira s'obrirà al gran públic amb activitats com un taller de construcció per a nens, una trobada de propietaris d'habitatges construïts amb fusta i interessats en adquirir-ne un, una conferència sobre tabús de la fusta i un espai expositiu amb prototips. Les jornades del cap de setmana també serviran perquè els experts facin una reflexió estratègica sobre el sector.  Ordóñez ha destacat que un dels grans atractius de la fira del dissabte dia 15 serà la proposta de "reescriptura" del conte 'Els tres porquets', ja que en aquesta ocasió seran 'Els tres porquets i el foc'. La idea és construir tres habitatges: un de palla, un de fusta moderna i de totxanes. Amb l'ajuda dels Bombers es calarà foc als tres habitatges. Un cop les flames s'hagin apagat, s'estudiaran els efectes en cadascuna de les construccions i se'n trauran conclusions. Salvador Ordóñez ha explicat que l'exercici també servirà als propis Bombers per aprendre a millorar els seus protocols.  Segons el president del gremi, els boscos catalans generen tres milions de tones de fusta a l'any que no s'aprofiten. Si bé és veritat que no tota la fusta té la qualitat adequada, Ordóñez ha reivindicat la necessitat que es faci una bona gestió dels boscos, "perquè la fusta és una matèria viva que cal cuidar". D'altra banda, també ha manifestat la contradicció que suposa el fet que el país disposi de tota aquesta quantitat de fusta que no aprofita i, en canvi, "la que es consumeix ve de fora". Segons ha apuntat, si es portés a terme una gestió adequada del medi es podria revertir aquesta situació amb tots els efectes positius que comportaria no només en gestió d'incendis sinó també en ocupació, per exemple.

Summary: La fusta es reivindicarà com a substitut del totxo en el primer Congrés de la Fusta Constructiva de Vic


L'arribada dels Reis Mags ha tret milers de nens als carrers de Girona aquest divendres. La cavalcada, a la que hi han participat prop de 300 persones, ha omplert d'il·lusió i emoció les cares dels més petits. Durant tot el recorregut – una part a peu i una altra amb carrossa – s'han vist nombrosos fanalets de color groc reclamant la llibertat dels "presos polítics". En total, la cavalcada ha durat prop de dues hores i ha acabat a la Plaça del Vi, davant de l'ajuntament on Ses Majestats han fet el pregó i després han atès a tots els nens que han volgut pujar. Fins aleshores els Reis d'Orient, amb l'ajuda dels patges i tots els seus ajudants, han repartit prop de dues tones de caramels entre els assistents. Com és habitual el pont de l'Alferes Huarte ha estat el lloc on els tres Reis Mags s'han trobat just abans de pujar a les seves carrosses, i enfilar el carrer Ultònia, fins a agafar el carrer Migdia. Aquest ha estat un dels punts on es concentrava més gent de tota la rua, per això, Melcior, Gaspar i Baltasar han repartit en aquesta zona bona part dels caramels que tenien a les tres carrosses, tirades per cavalls. Després de passar per la Plaça Pompeu Fabra han entrat a la part final del recorregut que els ha dut a la Plaça Catalunya, i d'allà al destí final, la Plaça del Vi. Aquest trajecte, d'aproximadament dues hores, es preveu ampliar en les dues properes edicions, quan el dia 5 caurà en cap de setmana, per donar espai a tot el públic que es preveu que assisteixi a la Cavalcada, que es presumeix que serà més del d'enguany. El format actual de la cavalcada de Girona es va posar en marxa el 1992 i té un estil medieval. Des del 1956 és la Confraria de Jesús Crucificat – Manaies de Girona qui s'encarrega d'organitzar-la.  Abans de tot això però, els Reis Mags han estat saludant els nens i nenes que s'han acostat a l'anomenat 'Campament', a la zona de Fora Muralla. Allà s'hi han agrupat prop de 3.000 persones entre grans i petits que han anat a donar la benvinguda a Ses Majestats.   En aquest punt hi ha hagut un dels moments més esperats, el ball de l'àliga i l'aparició del tarlà de Girona, una de les figures més aplaudides pels nens de la ciutat, Ses Majestats a banda, és clar. Abans de la Cavalcada, a partir de les quatre de la tarda, s'han fet les tradicionals 'precavalcades', que han sortit des del Centre Cultural La Mercè i han passat per diferents punts del Barri vell fins acabar al pont de Pedra. Caramels, pulseres i fanalets Un gran clàssic d'aquesta nit són els caramels. Aquest any se n'han llançat dues tones, tots ells aptes per a persones celíaques. Una de les imatges més habituals, i que també s'ha reproduït a Girona aquest divendres, han estat els paraigües capgirats per poder arreplegar-ne més. Protecció Civil ha repartit polseres identificatives per als infants, una iniciativa que es va posar en marxa l'any passat. S'ha instal·lat un punt d'assistència i s'ha mantingut obert fins a les nou del vespre com a punt de trobada per a famílies en cas d'incidències.    Una de les constants durant tot el recorregut ha estat veure molts nens amb un fanalet groc en suport als "presos polítics". Alguns també portaven inscripcions en favor de la immersió lingüística i en contra del 155.

Summary: Els carrers de Girona s'omplen amb milers de nens plens d'il·lusió per l'arribada dels Reis Mags a la ciutat


El primer tinent d'alcalde de l'Ajuntament de Barcelona, Gerardo Pisarello, ha titllat aquest dilluns de "desafortunat" el referèndum sobre la UE defensat pel president Carles Puigdemont. "A mi no em van agradar les declaracions de Puigdemont. Jo tinc moltes crítiques a l'actual Unió Europea –sobretot per la gestió de la crisi econòmica- però soc europeista", ha afirmat Pisarello en el debat posterior al fòrum Barcelona Tribuna. "Tampoc m'agrada que el president Puigdemont aparegui amb representants de partits flamencs d'extrema dreta", ha puntualitzat el primer tinent d'alcalde, que ha defensat que el catalanisme "transversal i progressista" sempre ha estat "europeista i internacionalista". Sobre el paper de Catalunya en Comú-Podem després del 21-D, Pisarello ha insistit: "Ens tindrà asseguts per parlar qui abandoni el bloc del 155 o el de la independència exprés", ha assegurat el primer tinent d'alcalde barceloní. "Jo aquí he defensat la necessitat de reconstruir el contracte social, el polític i el territorial. I això requereix de majories molt àmplies i de progrés", ha continuat Pisarello. "I, evidentment, és molt probable que de les eleccions del 21-D en surti un resultat que ens obligui a parlar i acordar. Amb qui? Amb qui defensi aquestes polítiques", ha insistit el primer tinent d'alcaldia de l'Ajuntament de Barcelona, que ha tornat a llençar un dard contra els socialistes. "M'agradaria que el PSC hagués abandonat el seu suport al 155 i crec que d'aquí un temps es veurà com un gran error haver adoptat aquesta decisió", ha reflexionat en veu alta Pisarello, que tampoc ha tancat la porta a cap acord futur. "Després del 21-D moltes coses poden tornar al seu lloc i ja veurem què passa. Els acords de progrés tornaran a ser possibles", ha manifestat enigmàtic el dirigent de Barcelona en Comú.  Precisament, la conferència 'Catalunya-Espanya. Una mirada barcelonina' pronunciada per Pisarello ha voltat sobre les causes que han portat a l'actual crisi a Catalunya. "Part del problema és que no hi ha hagut una rectificació de les polítiques econòmiques i socials que han conduit a la situació actual. Al revés, fins i tot s'han enquistat", ha afirmat el primer tinent d'alcalde de Barcelona. "Això suposa un enorme risc de regressió antiil·lustrada i antiliberal. A Catalunya s'ha trencat el pacte social, territorial i democràtic, i ara s'ha de mirar de recuperar", ha valorat Pisarello, que ha apostat clarament per un "catalanisme maragallà" per sobre de les "tesis recentralitzadores i de l'independentisme exprés". "La solució passa per un catalanisme no independentista que defensi una Catalunya amb una personalitat nacional pròpia però disposada a aportar energies per construir una Espanya plurinacional", ha precisat el dirigent de Barcelona en Comú. Aquesta Espanya plurinacional hauria "d'afavorir la descentralització, ser més municipalista i organitzar-se a través d'elements federals i confederals". "Difícil? Sí. Realista? No menys que l'unitarisme i la independència exprés", ha disparat Pisarello, que també ha considerat que en l'actualitat el debat sovint s'amaga darrera la necessària reforma de la Constitució espanyola. "Aquest debat no hauria de paralitzar res. Hi ha moltes coses que es poden fer ja sense tocar una coma de la Carta Magna, només canviant lleis i modificant drets", ha comentat el primer tinent d'alcaldia de l'Ajuntament de Barcelona, que ha posat d'exemple la millora del finançament de Catalunya i la resta de CCAA. "Això només depèn de voluntat política. Com també la inversió sobre infraestructures o el Corredor Mediterrani", ha volgut deixar clar Pisarello. "Cal un pragmatisme que ens permeti avançar", ha conclòs.

Summary: Pisarello troba "desafortunat" el referèndum sobre la UE defensat per Puigdemont


L'empresa dedicada al sector de la música en directe First Golden Ticket proposa una nova manera d'apropar-se als artistes amb Sleepover Experience, un cap de setmana en un hostal de Barcelona amb concerts, activitats i tallers al costat d'un cantant. Els primers protagonistes seran Suu, Andrés Suárez i  Carlos Sadness, que durant els caps de setmana del 4, 11 i 18 de setembre, respectivament, conviuran amb 80 fans i oferiran dos concerts i trobades informals. L'empresa ho defineix com un "paquet vacacional exclusiu" amb menjar, allotjament, música i activitats com ioga, tallers d'art o visites guiades a Barcelona. "M'agrada quan la música apareix en contextos més enllà del clàssic 'show'", diu el cantant català Carlos Sadness. Sadness, molt vinculat amb les seves lletres a Barcelona, serà dels primers artistes que experimentaran aquest format. "Amb ganes de viure una experiència diferent i allunyada del que estic i estem acostumats", manifesta el músic a través d'un comunicat.  El director de First Golden Ticket, Chechu Martínez Rojano, argumenta que si Bon Jovi té el seu creuer, i Jared Leto s'endú els fans del seu grup Thirty Seconds to Mars a un resort en una illa de Croàcia, "per què no poden portar aquesta experiència" aquí. Les circumstàncies per la covid-19 obliguen a començar el projecte en un format reduït, en un hostal de la Vila Olímpica i el Poblenou que acollirà 80 persones cada cap de setmana. El divendres cada artista donarà la benvinguda als assistents amb una sessió de preguntes i respostes, i interpretarà alguns temes de manera informal. El dissabte hi haurà un segon concert complet. Les activitats de cada cap de setmana seran personalitzades segons les motivacions de l'artista, des de tallers de creativitat a dansa Bollywood. També es proposa una excursió al barri gòtic, una visita guiada d'art urbà o un passeig en bicicleta "per descobrir Barcelona".  El cantautor de Ferrol Andrés Suárez considera la proposta com un "encert absolut perquè s'ha demostrat durant aquest temps horrible que fa falta més amor i proximitat que mai, sempre complint les mesures de seguretat". "Durant uns dies farem un gest de complicitat a l'humor, a l'amor i al contacte personal, que és més necessari que mai", assegura el músic.  Les entrades surten a la venda aquest dimecres a la web de l'esdeveniment.

Summary: Un cap de setmana amb Suu o Carlos Sadness per a 80 fans, una nova proposta per apropar-se als artistes


Les empreses establertes a Catalunya podran demanar ajuts per a l'adquisició de fins a 30 vehicles elèctrics dins del programa d'impuls de la mobilitat sostenible que promou des d'aquest dimarts el Departament d'Empresa i Coneixement de la Generalitat, a través de l'Institut Català d'Energia. El programa està dotat amb prop de 7,3 milions d'euros i inclou subvencions tant per a la compra de vehicles, adreçades a empreses i a particulars, com per a la instal·lació de punts de recàrrega. L'objectiu, indica el Govern, és avançar en la descarbonització del sector del transport, que a Catalunya "és el principal consumidor d'energia final", i s'alinea amb l'anunci d'emergència climàtica declarada per l'executiu la setmana passada. L'adquisició se subvencionarà amb fins a 15.000 euros en funció de la tipologia del vehicle, una línia d'ajuts dotada amb 3.29 milions d'euros. En el cas dels turismes i les furgonetes lleugeres, per optar a l'ajut serà obligatori el desballestament d'un vehicle de més de 10 o 7 anys respectivament, que hagi estat a nom del sol·licitant els darrers 12 mesos, amb la ITV passada a 16 de febrer i l'impost de tracció mecànica abonat el 2018. Pel que fa a la implantació d'infraestructura de recàrrega, se subvencionarà tant la domèstica, com la convencional com la semiràpida i ràpida. I les subvencions seran tant per a particulars com per a empreses i administracions. Aquesta línia comptarà amb una dotació de 3,14 milions d'euros. Els ajuts cobriran fins al 40% de la despesa en equips de recàrrega i obra civil associada –incloent-hi permisos, enginyeria i senyalització-, amb un màxim de 100.000 euros per beneficiari. També se subvencionarà la implantació de sistemes de préstec de bicicletes elèctriques. És una línia orientada a administracions, empreses i institucions que comptarà amb una dotació de 370.000 euros. L'ajut cobreix fins a un 30% de la despesa en projecte, obra civil, ancoratges i bases, les bicicletes i el programari de gestió, amb un màxim de 100.000 euros per sol·licitud. Finalment, els ajuts cobreixen la implantació de mesures contingudes en plans de transport a la feina d'empreses. Aquesta línia té com a finalitat contribuir a aplicar mesures que formen part de Plans de transport al centre de treball o en Plans de desplaçament d'empresa, i comptarà amb una dotació de 510.000 euros.

Summary: Les empreses podran demanar ajuts per a fins a 30 vehicles elèctrics


El PSC-Units ha proposat la celebració d'un ple monogràfic sobre la gestió de les residències de gent gran i persones amb discapacitat durant la crisi de la covid-19 i ha instat la resta de grups a sumar-s'hi. Segons ha explicat a l'ACN el diputat socialista Raúl Moreno, el ple, que volen que se celebri dins d'aquest període de sessions, hauria de servir per analitzar què ha passat en aquests centres i quines han estat les mancances. També seria l'espai on els grups podrien instar al Govern a fer canvis de gestió "d'immediat". De moment, segons Moreno, els grups analitzen la proposta del seu grup, que ha tingut una "rebuda positiva". Per convocar un ple monogràfic cal que ho demanin dos grups parlamentaris o una cinquena part dels diputats. Segons el diputat, ja que es tracta d'un ple monogràfic,  es podria convidar a empreses gestores, ajuntaments o entitats del tercer sector per aportar-hi la seva visió. La iniciativa dels socialistes arriba el mateix dia que la CUP-CC ha plantejat crear una comissió d'investigació al Parlament sobre la gestió de les residències de gent gran durant la crisi sanitària pel coronavirus. De fet, els cupaires han emplaçat la resta de grups a impulsar-la amb el màxim consens i que en el ple previst per al 21 de maig es pugui votar aquest punt. El PSC-Units veu bé la proposta dels anticapitalistes, i consideren que és compatible amb la seva demanda de celebrar un ple monogràfic, del qual en destaquen avantatges, com ara la rapidesa amb què es pot dur a terme. "La comissió durarà uns quants mesos, i al ple monogràfic ja es podrien establir quines són les línies o encàrrecs al Govern perquè es facin canvis de gestió de manera immediata", ha raonat Moreno. De fet, creu que en aquest ple també es podria "reforçar" la iniciativa de crear una comissió d'investigació sobre aquest assumpte.

Summary: El PSC-Units proposa un ple monogràfic sobre la gestió de les residències de gent gran durant la pandèmia


La 16a edició del concurs de maquetes Sona9 ja té els nou semifinalistes. Quatre per votació popular: Miaú (Rumba-Reggae, Vilafranca del Penedès), Iuh (Folk-Rock, Barcelona), Rúpits (Soft-Rock, Gironella) i Paper de Plàstic (Pop, Barcelona). I cinc elegits pel jurat, que són El Fugitiu (Rumba-Reggae, Manresa), Lakaste (Pop-Folk, Figueres), Geografies (Rock, València), Retirada! (Post-Rock Barcelona) i Chet (Pop-Folk, Barcelona). El dissabte 3 de setembre, el festival Acústica de Figueres donarà el tret de sortida dels concerts semifinals amb les actuacions de Miaú, Lakaste i El Fugitiu. El Mercat de Música Viva de Vic acollirà dissabte 17 els grups Iuh, Geografies i Rúpits, i el divendres 23 de setembre en el marc de les Festes de la Mercè i el BAM de Barcelona es podrà veure en acció als grrups barcelonins Paper de Plàstic, Chet i Retirada!. En aquestes actuacions, els artistes hauran de presentar en directe, a part del seu repertori, les dues proves encarregades pel Sona9: versionar o adaptar al català una cançó d’un altre artista i musicar un poema d’un autor novell proposat per l’organització del concurs. De les tres semifinals en directe sortiran els 5 grups que passaran a la darrera fase del concurs, darrera cita prèvia a la final del Sona9 de mes de novembre. El premi per al guanyador del Sona9 és l’enregistrament i edició d’un disc amb la direcció d'un productor professional. Els finalistes també obtindran diferents premis com la gravació d’un EP de quatre cançons en un estudi professional, així com material musical. També accediran a una campanya de publicitat a Televisió de Catalunya, Catalunya Ràdio i la revista Enderrock i una mini-gira de concerts promocionals. El Concurs de Maquetes Sona9, la plataforma més important de la música emergent en català, està organitzat per Grup Enderrock, Catalunya Ràdio – iCat.cat i Televisió de Catalunya, amb la col·laboració de Canet Rock, el suport de la Generalitat de Catalunya, la Fundació SGAE i el patrocini d'Estrella Damm.

Summary: Miaú, Iuh, Rúpits, Paper de Plàstic, El Fugitiu, Lakaste, Geografies, Retirada! i Chet, els semifinalistes del Sona9


Els Mossos d'Esquadra han detingut tres joves per intentar robar en un domicili de Figueres. Els fets han passat aquest divendres al carrer de Santa Llogaia. Al voltant d'un quart de tres de la matinada, els agents han rebut un avís que uns joves estaven forçant la porta d’un domicili. En arribar a l’edifici, els mossos han escoltat forts sorolls que provenien dels pisos superiors. En pujar han trobat tres joves manipulant el pany d’una porta. Els lladres, en veure’s sorpresos, han intentat fugir escales amunt però la policia els ha aconseguit interceptar. Duien una pota de cabra, un tornavís i dues claus angleses. Han quedat detinguts com a presumptes autors d’un delicte de robatori amb força, en grau de temptativa. Un dels joves és menor d'edat. Els altres dos tenen 19 anys, nacionalitat marroquina i són veïns de Caldes de Malavella (Selva) i Figueres. Un d'ells té antecedents. En el seu cas passaran properament a disposició del jutjat d’instrucció en funcions de guàrdia de Figueres, mentre que el menor d’edat passarà a disposició de la fiscalia de menors.

Summary: Els Mossos detenen tres joves per intentar robar en un domicili de Figueres


Agrofruit, la principal exportadora de cítrics de Catalunya, ha sortit del concurs de creditors en què es trobava immersa després d'arribar a un acord amb els bancs i subministradors amb una quitança de 10 dels més de 30 milions d'euros de deute que arrossegava. La finalització del procediment, en el qual estava inclosa la mateixa Agrofruit i Ebrefruit SAT, proveïdora dels cítrics dels socis, preveu tornar els 20 milions pendents amb la renegociació dels crèdits bancaris ja vençuts a nou anys i el deute hipotecari en més de 20. Els socis hauran d'assumir quitances d'entre el 70 i el 95%. L'empresa ha anunciat que reestructurarà i redimensionarà a la baixa l'activitat per continuar operant.

Summary: Agrofruit surt del concurs després de pactar amb bancs i creditors una quitança de 10 dels 30 MEUR de deute


El Gran Teatre del Liceu ha presentat aquest dimecres una nova versió de l'òpera 'L'elisir d'amore' de Donizetti que es podrà veure del 7 al 28 de gener. La producció tornarà a ser dirigida per Mario Gas i la direcció musical anirà a càrrec del mestre Ramón Tebar. El muntatge operístic més cèlebre de Mario Gas comptarà en aquesta ocasió amb el tenor Pavol Breslik i la soprano Jessica Pratt que interpretaran a la parella protagonista, acompanyats del baríton Paolo Bordogna, Roberto de Candia i Mercedes Gancedo. El director d'escena Mario Gas ha explicat que la reposició tindrà l'essència "de sempre" però que s'han modificat detalls i ha dit que és una obra "còmica" i "directa" des d'una sensibilitat "seriosa". El tenor eslovac Pavol Breslik caracteritza el paper de Nemorino. En aquesta ocasió el personatge es presenta des d'una "nova perspectiva" lluny de com se l'havia vist en altres representacions "més aviat com un ruc" per passar a ser "humil" i "tímid". Segons el tenor, aquest canvi de concepció de Nemorino "li agrada molt" al mateix moment que li requereix molta "exigència" en haver d'estar molta estona a l'escenari. "Un mateix s'ha de protegir durant l'obra per arribar bé al final. Com diem a Eslovàquia no podem gastar les bales al principi de tot", ha ironitzat el tenor, Pavol Breslik. Per la seva banda, la soprano australiana Jessica Pratt debuta en el rol d'Adina i l'ha definit com un personatge "còmic", "fort" i "independent". En aquest sentit, Pratt ha celebrat que en aquest muntatge l'Adina pot decidir el seu destí a diferència del que passa en altres òperes i això, segons la soprano, la fa interessant. "A la darrera ària fem una escenificació sense talls i això és un repte que m'agrada molt", ha avançat l'australiana. Una de les prioritats de l'artista ha estat "trobar l'equilibri de la veu i el to" en un personatge que ha afirmat que li resulta familiar a d'altres amb que ha treballat. "A les frases més llargues, el més difícil és saber trobar on es pot respirar", ha detallat. El director d'escena Mario Gas ha subratllat que la producció tindrà el mateix decorat i vestuari que el muntatge dels anys 30. Tot i això, hi haurà "petits detalls" nous com ara talls de música "oberts". "La producció és la mateixa intentant que no quedi una cosa escleròtica sinó que tingui la frescor i la ingenuïtat de la primera vegada", ha explicat Gas. Preguntat pels periodistes per si faria més canvis en cas que se li encarregués un nou muntatge de la mateixa òpera, ha assenyalat que "no" i ha reiterat que no s'ha modificat ni la substància ni l'essència. "Només hem modificat detalls que ja canvien sempre quan fas un nou repartiment", ha concretat.       'L'elisir d'amore' és un melodrama giocoso en dos actes composat per l'italià Gaetano Donizetti del llibret del poeta genovès Felice Romani. L'estrena absoluta va tenir lloc al Teatre della Canobbiana de Milà el 12 de maig de 1832. A Barcelona es va poder veure per primera vegada el 8 de maig de 1833 a l'escenari de l'antic Teatre de la Santa Creu. Al Liceu va arribar el 5 de febrer de 1848 i la darrera representació va ser el 5 de juny de 2013. En total s'ha representat al Gran Teatre 85 vegades. Mario Gas va abordar per primera vegada aquest treball el 1983, tot i que no es va muntar fins el 1998 al Teatre Victòria. L'òpera es va portar al Liceu amb reposicions el 2005 i el 2012.

Summary: Mario Gas recupera al Liceu el seu muntatge de 'L'elisir d'amore' amb una perspectiva "còmica" i "directa"


L'Ajuntament de Manresa ha engegat una nova línia d'ajuts per tal d'ajudar els propietaris de pisos buits a la ciutat a rehabilitar-los a canvi que els cedeixin temporalment al consistori, a través de l'empresa municipal FORUM, perquè els pugui destinar a lloguers socials. El propietari recuperarà l'immoble una vegada es recuperi la inversió feta. La línia d'ajuts fixa un topall de 8.000 euros per pis i, el consistori, destinarà un total de 50.000 euros. Amb aquesta mesura, inclosa en el Pla Local d'Habitatge de Manresa, l'Ajuntament preveu incorporar cinc habitatges a la borsa de pisos per a lloguers socials abans d'acabar 2018. El regidor d'Habitatge i Barris, Joan Calmet, i el gerent de FORUM, Francesc Carné, han presentat aquest dimarts la convocatòria dels ajuts. Segons Calmet busca ajudar als propietaris a fer "habitables" els seus immobles. "Està comprovat que de vegades el que es necessita és una petita inversió, de menys de 10.000 euros, i busquem ajudar-los a fer-ho possible", ha afegit. A més, amb la permuta, es podrà incrementar la borsa d'habitatges d'ús social i el propietari "tindrà la tranquil·litat de què nosaltres ens farem càrrec de l'arrendament". La convocatòria d'ajuts s'ha obert avui i es tancarà el proper 15 de maig. Carné preveu que abans de l'estiu els beneficiaris coneixeran la resolució per tal que de cara el setembre puguin executar-se els treballs i abans de 31 de desembre els pisos ja es puguin posar a lloguer.  L'Ajuntament hi destinarà un total de 50.000 euros pel que, tenint en compte que la partida màxima per pis és de 8.000 euros, se’n podrien beneficiar un mínim de cinc propietaris. A més, l'obtenció de la cèl·lula d'habitabilitat i el certificat d'eficiència energètica seran gestionats per FORUM, pel que tindran un cost zero pel propietari. Pisos de 40 a 120 metres quadrats Carné ha explicat, a grans trets, les bases de la convocatòria. Les sol·licituds s'hauran de presentar a les instal·lacions de FÒRUM. Per a poder optar a la convocatòria, els habitatges han d'estar ubicats a Manresa i tenir una superfície útil entre els 40 i 120 metres quadrats; no constituir la residència habitual de la propietat; i estar buits a la data de la presentació de la sol·licitud. Entre els treballs que es podran finançar hi ha la dotació dels elements de la cuina o lavabo, accessibilitat interior, instal·lació elèctrica o d'aigua calenta, col·locació de baranes, demolició o construcció d'envans, mesures d'eficiència energètica, treballs per resoldre humitats o altres obres menors. A l'hora de resoldre la convocatòria, el gerent de FORUM ha reconegut que es prioritzarà aspectes com ara que la inversió no sigui molt elevada, que el propietari pugui aportar una part, així com que entre les accions a dur a terme prioritzi l'aposta per l'eficiència energètica. A més, ha afegit, s'ha intentat minimitzar el màxim la documentació a aportar per tal d'obrir la convocatòria al màxim, i seran els tècnics de FÒRUM els que, mitjançant una inspecció, corroboraran que les dades aportades siguin correctes. Les obres d'habitabilitat resoltes favorablement seran contractades i avançades per FORUM en la quantia 120 euros per metre útil de l'habitatge. Uns tres anys El propietari recuperarà l'habitatge una vegada FÒRUM recuperi la inversió feta a través del lloguer social, que és de 2 euros al mes per metre quadrat. L'espera de resoldre la convocatòria i veure quin tipus d'actuació s'ha de realitzar als pisos resolts favorablement, Carné calcula que els habitatges que s'incloguin al programa podrien ser destinats al lloguer social, de mitjana, uns tres anys. No obstant això, segons el mateix Carné, en les bases de la convocatòria preveu poder revocar anticipadament la permuta en determinats casos, com ara que el propietari tingués la necessitat de vendre l'immoble. Des del 2010 sense ajuts similars Segons ha explicat el gerent de FORUM, cal remuntar-se fins al 2010 per trobar una línia d'ajuts similar a Manresa, llavors a través de Pla de Barris. En aquest sentit Calmet ha reconegut que l'empresa municipal es troba "reflotada" després de la crisi, fet que ha empès al consistori a dur a terme la mesura ara "en la mesura de les nostres possibilitats".

Summary: L'Ajuntament de Manresa ajudarà els propietaris a rehabilitar pisos buits a canvi que el destinin a lloguer social


L'actual secretari general del PSPV-PSOE Ximo Puig ha ratificat el seu lideratge al capdavant de la federació socialista valenciana en vèncer l'alcalde de Burjassot (Horta Nord) Rafa García en les primàries celebrades aquest diumenge. Amb el 100% escrutat, Puig ha obtingut el 56,7% el vot, front al 42,4% de García, que ha sortit a reconèixer la seva derrota. Han votat un total de 13.154 militants (un 71,8% del cens) dels 18.276 que estaven convocats en aquest procés de primàries. Ximo Puig serà confirmat com a secretari general en el 13è Congrés Nacional del PSPV, entre el 28 i el 30 de juliol a Elx (Baix Vinalopó).  Amb poc més del 80% dels vots escrutats, tots dos candidats han sortit a valorar els resultats. El primer en fer-ho, davant els mitjans i acompanyat del seu equip, ha estat Rafa García, que ha felicitat Puig per la seva victòria i ha agraït la feina del seu equip en aquesta campanya de primàries. El candidat ha dit que la baixa participació a causa del període estival ha condicionat el resultat però ha posat en valor el "moviment d'il·lusió" que ha generat la seva candidatura i el "debat intens" amb la militància "que ha dit que vol participar en tots els processos de decisió".  Sobre si la seva derrota significa que la militància valenciana ha girat l'esquena a Pedro Sánchez (que li donava suport) l'alcalde de Burjassot ha volgut separar ambdós processos però ha dit que cal que el partit aposti per un congrés amb "decisions potents", amb un equip amb "els millors i les millors des d'una lleialtat" i una candidatura que ha manifestat que vol "Un partit modern i del segle XXI".  "Una oportunitat per situar el PSPV en el millor moment per tal d'afrontar els propers dos anys" Per la seva part, Ximo Puig ha assenyalat que el procés de primàries ha demostrat que el partit és "viu, democràtic, valent i capaç de donar el millor". Puig ha agraït l'esforç de García per fer d'aquest un procés democràtic i ha remarcat que des del primer moment ha intentat ser un secretari general de tots els socialistes valencians, "així ha estat i així serà".  Davant la militància, Puig ha dit que aquestes primàries han estat una oportunitat per "sacsejar el partit i per situar-lo en el millor moment per tal d'afrontar en el millor moment l'organització per tal d'encarar els pròxims  2 anys". El secretari general socialita ha afegit que són molt importants per acabar els projectes iniciats al govern valencià  i per participar en tots els debats que es produeixin, consolidant la posició del PSPV i "lluitant per aconseguir un finançament just i un paper rellevant  a Espanya".  Ximo Puig ha indicat que farà un procés de modernització i actualització del partit, "perquè no pot estar en zona de confort, sempre hi ha coses a millorar". Puig ha dit que el partit serà "en primera personal del plural, no del singular" i ha promès que serà "d'esquerres, feminista, federal i valencianista".  Posteriorment, davant els periodistes, Ximo Puig ha confirmat que havia parlat amb Pedro Sánchez per informar-lo del resultat del procés i que han tingut una conversa amable, que donarà peu a converses en el futur amb la voluntat d'aconseguir un millor posicionament del partit.  Preguntat sobre si la seva victòria es pot interpretar com una derrota a Sánchez, el secretari general socialista ha dit que en aquest procés "no hi ha perdedors, és una victòria del PSPV".

Summary: Ximo Puig revalida el seu lideratge al PSPV-PSOE en imposar-se a Rafa García en les primàries amb un 56,7% dels vots


El Departament d'Agricultura, Ramaderia, Pesca i Alimentació ha acordat amb les organitzacions agràries efectuar la bestreta del 70% dels ajuts directes dissociats de la Política Agrària Comuna (PAC). Agricultura ha informat que farà aquest pagament la setmana del 9 de novembre, amb una aportació de liquiditat a les explotacions de més de 165 milions d'euros, mentre l'import restant s'abonarà la primera quinzena de desembre. Amb aquests pagaments, la conselleria haurà abonat abans de finals d'any el 95% de l'import total que la legislació europea permet pagar, i del 100% en el cas del règim de petits agricultors. Es tracta dels ajuts de pagament bàsic, pagament del greening, complement de joves, i els ajuts del règim de petits agricultors. En una campanya excepcional per la covid19, Agricultura destaca que s'han pogut presentar i gestionar amb normalitat i sense incidents la totalitat de les Declaracions Úniques Agràries (DUN) previstes. La campanya 2020 s'ha caracteritzat per uns terminis de gestió més curts, condicionants pel desenvolupament de la pandèmia. La situació del primer semestre va comportar una ampliació dels terminis de sol·licitud, fins al 15 de juny. El Departament d'Agricultura ha coordinat la campanya de verificacions, aportant recursos humans i materials extraordinaris, i utilitzant les darreres tecnologies en imatges de satèl·lit, amb l'objectiu de verificar amb més diligència i eficiència els estrictes controls que la reglamentació comunitària requereix. L'objectiu principal ha estat realitzar la gestió de manera reglamentària, per tal d'avançar al màxim l'ingrés dels ajuts, assenyalen des de la conselleria. Amb aquest pagament els beneficiaris hauran rebut el 70% tan aviat com la reglamentació ho permet i rebran el 95% de l'import dels ajuts directes desconnectats de la PAC, corresponents al 2020, i el 100% en el cas del règim dels petits agricultors, abans de finalitzar l'any. El 5% restant es liquidarà durant el primer semestre del 2021, un cop es verifiqui els límits pressupostaris, si s'escau.

Summary: Agricultura abonarà la segona setmana de novembre el 70% de la bestreta dels ajuts directes dissociats de la PAC 2020


Catalunya ha viscut l’episodi de precipitació més abundant d’aquesta plujosa primavera, amb màxims de més de 200 mm al litoral Central i més de 100 mm a bona part del litoral i prelitoral, així com al sud de la Catalunya Central, segons el Servei Meteorològic de Catalunya. En general les quantitats de precipitació no han estat tan importants com les del temporal de finals de gener, però s’han tornat a viure crescudes importants als trams finals de rius com el Gaià, el Llobregat, el Besòs, la Tordera, l’Onyar, el Daró o el Ter. L’acumulació de pluja ha estat excepcional a l’Àrea Metropolitana de Barcelona, molt especialment a Barcelona, al sud del Baix Llobregat i a l’entorn de Collserola, sectors on s’han recollit més de 200 mm. Barcelona no registrava tanta pluja en un sol episodi des de fa gairebé 33 anys, l’octubre de 1987. A l’Observatori Fabra, que de dissabte a dimecres ha recollit 213,7 mm, es van acumular 326,5 mm en 6 dies, del 30 de setembre al 5 d’octubre de 1987. Aquell va ser l’episodi de pluja més important dels seus prop de 107 anys de dades. Tot i que la pluja s’ha repartit uniformement durant l’episodi, el mateix observatori Fabra ha registrat el dia més plujós de la seva sèrie en un mes d’abril, amb 75,6 mm el diumenge 19 (dia pluviomètric de 7 a 7h UTC), superant els 74,0 mm del 2 d’abril de 2007. Fora del litoral Central l’episodi no ha estat tan excepcional, però 15 de les 98 estacions de la XEMA amb més de 20 anys de dades han registrat el dia d’abril més plujós de la seva sèrie. Per exemple, els 118,1 mm d’ahir dimarts a Dosrius – PN Montnegre Corredor (Maresme, 24 anys de dades) superen molt àmpliament els 68,0 mm del 2 d’abril de 2007. L’aspecte més destacat de l’episodi ha estat la persistència de la pluja, que en alguns casos ha caigut durant més de 3 dies gairebé sense interrupcions, especialment entre el litoral Central i la Costa Brava. L’estació de Barcelona – el Raval, al centre de la ciutat, ha recollit un total de 215,1 mm entre dissabte a la tarda i dimecres al matí. En general la pluja ha estat dèbil però molt persistent, i amb dos moments de major intensitat diumenge a primera hora de la tarda i la nit de dimarts a dimecres, quan s’han arribat a recollir fins a poc més de 10 mm en 30 minuts.  Un altre dels aspectes destacats d’aquest episodi és que ha arribat durant el mes d’abril, típicament un dels que presenta més dies de pluja de tot l’any, però que a gran part del país no està entre els que acumulen més precipitació, i encara menys prop de la costa. L’Observatori Fabra acumula més de 250 mm de precipitació mensual i aquest ja és l’abril més plujós de tota la sèrie de 107 anys, superant clarament els 185,7 mm de l’abril de 1942. A banda, cal retrocedir fins al setembre de 1994 (272,5 mm) per trobar un mes més plujós en aquest punt. Xàfecs localment intensos i acompanyats de tempesta Tot i que en general la pluja ha anat caient de manera dèbil o moderada, localment s’han produït alguns xàfecs intensos, amb quantitats properes a 1 mm per minut. Sobretot el diumenge al matí, quan es va superar el llindar de Situació Meteorològica de Perill per pluja intensa (20 mm en 30 minuts) a punts de litoral Central. En mitja hora es van recollir 22,7 mm a Viladecans o 22,4 mm al PN del Garraf – el Rascler, ambdues al Baix Llobregat, així com  20,4 mm a Cunit (Baix Penedès). El mateix diumenge a la tarda, l’estació de Batea (Terra Alta) va mesurar fins a 2,3 mm en 1 minut. A més a més, entre el dissabte i el diumenge es van observar tempestes a Catalunya, sobretot mar endins, però també disperses pel territori. La Xarxa de Detecció de Descàrregues Elèctriques (XDDE) va registrar un total de 3.918 llamps núvol - terra, dels quals només 310 sobre territori català. Les comarques més afectades van ser el Berguedà (39), l’Alt Urgell (37) i la Segarra (34).

Summary: L'episodi de pluja deixa més de 200 mm a l'Àrea Metropolitana i 100 mm al litoral, prelitoral i Catalunya central


La pluja que ha caigut durant les últimes hores a la plana de Lleida -entre 4 i 6 litres per metre quadrat- ha donat un respir als camps de cereal, que estan patint un hivern molt sec i amb temperatures més altes del que és habitual. Segons Unió de Pagesos, les precipitacions són molt benvingudes perquè suposen una "treva", però tot i així des del sindicat alerten que si no torna a ploure de manera generosa en els pròxims deu dies les pèrdues de collita poden ser importants, sobretot a les zones de secà. Paral·lelament, agricultors del Pla d'Urgell aprofiten aquesta setmana per regar del canal d'Urgell, tot i que la pluja ha fet baixar la demanda. El responsable nacional de cereals i cultius herbacis d'Unió de Pagesos, Santiago Caudevilla, assegura que si en els pròxims dies es repeteixen episodis de pluja com el d'aquest dimecres es poden minimitzar unes pèrdues que la setmana passada s'estimava que podrien ser d'entre un 60 i un 70% de la collita en comparació amb la d'un any normal. Malgrat tot, Caudevilla deixa clar que a hores d'ara ja hi ha danys irreparables per culpa de la sequera i descarta que en cap cap aquesta campanya es pugui aconseguir una bona producció.  A les zones de regadiu el fet de poder disposar d'aigua és una garantia per reduir les afectacions derivades de la manca de pluges. Aquesta mateixa setmana pagesos de l'àrea del canal d'Urgell han aprofitat que baixava aigua per als subministraments als municipis per regar les finques de cereal. Poden fer-ho fins aquest divendres, tot i que les últimes precipitacions han reduït les peticions, segons ha explicat el president del canal, Ramon Carné. A partir de dissabte el canal es tancarà fins que comenci oficialment la campanya de reg. Aquest any podria avançar-se a principis de març (tot i que habitualment es fa pels voltants de Sant Josep). Com finançar la modernització de l'Urgell La comunitat de regants del Canal d'Urgell celebrarà aquest divendres la jornada Reg i Futur, que estarà molt centrada en les possibilitats de finançament de la modernització del regadiu, una obra pressupostada en uns mil milions d'euros, segons Carné. Ara els regants estan pendents que pugui rebre fons del pla Juncker, el programa d'inversions dissenyat per la Comissió Europea juntament amb el Banc Europeu d'Inversions que ha de permetre desbloquejar grans obres d'infraestructures a tot Europa. Carné insisteix que els regants, sols, no poden assumir el cost dels treballs. Estan disposats a pagar-ne el 40%, uns 6.000 euros per hectàrea, però exigeixen que l'altre 60% l'assumeixin les administracions públiques com una "gran obra de Govern". D'aquesta qüestió, així com del polèmic Pla Hidrològic de l'Ebre, Ramon Carné té previst poder-ne parlar aquest divendres amb la consellera d'Agricultura, Meritxell Serret, que assistirà a la cloenda de la jornada Reg i Futur a Mollerussa. ''Les plantes començaven a esgrogueir-se per la falta d'aigua'' En David Cortada és un pagès de Torregrossa (Pla d'Urgell) que aquesta setmana ha demandat aigua a la Comunitat de Regants del Canal d'Urgell per poder regar una finca de cereal que té a Vilanova de Bellpuig. Assegura que algunes plantes es començaven a esgrogueir per la falta d'aigua i ha aprofitat que aquests dies el canal baixa ple per al subministrament d'aigua de boca per fer una aportació hídrica al cultiu. Confia que fins a l'abril no li caldrà tornar a regar, amb la campanya de reg ja a ple rendiment, però també espera que entremig caigui alguna pluja.  En aquest sentit, Cortada s'ha mostrat preocupat pel fet que ja són dos hiverns consecutius amb poca aigua i ha assegurat que és la primera vegada que demana per regar a més d'un mes vista de l'inici de la campanya de reg. Així mateix ha plantejat dubtes sobre quin serà el futur per al regadiu en vista al que pugui passar amb el Pla Hidrològic i les contradiccions entre defensors del cabal ecològic pel Delta i els regants.

Summary: La pluja dóna un respir al cereal de Lleida però és insuficient per garantir una bona collita


L'Agència Catalana de l'Aigua (ACA) ha fixat una reserva d'aigua de més de 33 hectòmetres cúbics de l'embassament de Darnius Boadella (Alt Empordà), amb l'objectiu de garantir totes les demandes per al període comprès entre abril i setembre. En la comissió de desembassament duta a terme aquest dimarts per via telemàtica, han acordat una reserva de 27,3 hm3 d'aigua per a les necessitats de reg de la zona i més de 6 hm3 per a les demandes domèstiques. També han establert el cabal ecològic del riu per als pròxims mesos que oscil·larà entre els 173 i els 259 litres per segon.  Segons informen en un comunicat, tot i el compliment dels cabals fixats en l'actual pla de gestió, s'incrementarà el cabal de sortida de la presa fins als 360 litres per segon si es detecta l'assecament d'algun tram del riu Muga i sempre que l'embassament tingui un volum de reserves superior als 40 hm3 (66%). Actualment l'embassament de Darnius Boadella està al 94,6% de la seva capacitat, amb prop de 58 hm3.

Summary: L'ACA fixa una reserva de 33 hm3 d'aigua del pantà de Darnius Boadella per cobrir les demandes d'abril a setembre


L'equip de govern de l'Ajuntament de Lleida ha assegurat que la decisió de penjar la pancarta que demana la llibertat dels líders independentistes empresonats i exiliats a la façana de la Paeria de l'avinguda de Blondel "en cap cas atempta contra la llei de Patrimoni". Així ho ha expressat el govern municipal en resposta a les preguntes plantejades pels grups del PSC, Cs i el PP. La resposta, signada pel primer tinent d'alcalde Toni Postius, explica que la Paeria va efectuar una consulta al Departament de Cultura sobre aquesta qüestió, tenint en compte les característiques de l'edifici de la Paeria, que està declarat com a Bé Cultural d'Interès Nacional. En aquest cas , s'aplicaria el mateix criteri adoptat en precedents similars, en especial a la resolució de la direcció general de Patrimoni Cultural amb referència 434/G018/Ma/ma, relativa al conjunt històric del pont de Besalú, que també es tracta d'un BCIN. La Generalitat argumenta en aquest dictamen que, tot i que la llei de Patrimoni prohibeix instal·lar publicitat als monuments, una pancarta que no fa publicitat de cap producte no pot ser considerada un element publicitari. A més, assenyala que no pot considerar-se tampoc que alteri greument la contemplació del pont i que ha de considerar-se com un element "efímer i temporal, com tants altres que es col·loquen sovint per exposicions, actes i commemoracions i que acabarà essent retirat en el seu moment". Pel que fa a l'explicació sobre la decisió de penjar les pancartes, el govern de la Paeria ha recordat a l'oposició que aquesta informació ja es va donar a la junta de portaveus celebrada el 25 de juliol del 2019.

Summary: El govern de la Paeria diu que les pancartes en suport als presos de la façana no atempten contra la llei de Patrimoni


El president dels Productors Audiovisuals Federats (PROA), Raimon Masllorens, ha presentat aquest divendres, en el marc del Festival Internacional de Cinema Fantàstic de Catalunya, celebrat a Sitges (Garraf), un nou model de finançament amb l'objectiu d'ajudar al sector. Una primera aproximació contemplaria arribar fins els 158 MEUR en línies d'ajuts. Actualment, aquestes són d'uns 70 MEUR, aproximadament. Masllorens ha lamentat que aquestes subvencions encara podrien ser "molt més grans", sobretot, si es comparen amb altres països europeus com França, on hi ha una inversió de gairebé 800 MEUR per a aquest sector. En aquest sentit, el president de PROA ha lamentat que al govern espanyol "no li agradi la cultura" i creu que el cinema ha estat castigat "constantment". D'aquí, segons Masllorens, s'han reduït cada cop més els ajuts.

Summary: Els productors proposen un nou model de finançament de 158 MEUR per ajudar al sector audiovisual


El diputat de la CUP Carles Riera ha dit aquest dijous a 8TV que un bloc d'esquerres seria "recuperable" si se situa al "centre" el dret d'autodeterminació. En aquest sentit ha afirmat que la "sobirania" és un element claus per poder arribar a un acord entre les forces d'esquerres del Parlament, però ha advertit que també ho és el "compromís" de "revertir retallades i desenvolupar un veritable sistema públic". El portaveu de la CUP s'ha preguntat com es pot arribar a república si els serveis bàsics "estan en part privatitzats o concertats". O si el sistema financer està en mans de bancs que "a la primera que hi ha un conflicte, es posen al costat del règim". Pel que fa a la reunió per començar a negociar els pressupostos que avui han mantingut el Govern i els comuns, Riera ha lamentat que el marc és "estrictament de gestió de l'autonomia", i ha assegurat que la CUP no donarà suport a uns comptes que fan "dependre" del govern espanyol i impliquen "una lògica de submissió i vassallatge".

Summary: Riera creu que un bloc d'esquerres seria "recuperable· si se situa al "centre" el dret d'autodeterminació


La Sala Social del Tribunal Suprem (TS) ha confirmat la il•legalitat de l’acomiadament que el 2017 va haver dels 16 treballadors que formaven la plantilla del servei de bus llançadora entre les terminals T1 i T2 de l’aeroport del Prat. Segons el tribunal, no es donaven les causes de productivitat que al•legava l’empresa Monbus Globalia UTE per presentar un ERO coincidint amb el moment en què Aena va adjudicar el servei a la UTE Prat. Alhora, recorda que el conveni col•lectiu del sector obliga la nova companyia a subrogar la plantilla anterior i assenyala que assenyala que les dues UTE (unió temporal d’empreses) estaven integrades pràcticament per les mateixes firmes. El TS tomba així els recursos de cassació que havien presentat les dues UTE i confirma la sentència del TSJC del març del 2018. A la sentència, el tribunal conclou que el conveni col•lectiu “no permet dubtes” respecte l’obligatorietat de subrogar els treballadors quan hi ha un canvi de concessió del servei. En aquest sentit, recorda que la subrogació comporta mantenir les condicions del contracte anterior, de manera que la nova empresa ha de respectar el vincle laboral que ja hi havia i mantenir intactes els drets laborals, com l’antiguitat.  El TS destaca que la UTE que el 2017 va perdre la concessió del bus estava formada per un seguit d’empreses que també tenien la majoria de la nova UTE a qui Aena acabava d’adjudicar el servei. “Han optat per assumir el preu de la extinció de les relacions laborals, per gestionar des de zero la contractació de nous treballadors temporals”, conclou el tribunal. Al mateix temps, assenyala que aquesta estratègia “evidencia que únicament [les empreses] pretenen eludir la garantia d’estabilitat a la feina que garanteix el conveni col•lectiu”. Per això el TS refusa els recursos de la UTE Prat que va guanyar la nova concessió, la qual es desvincula de l’acomiadament fet per la UTE perdedora. El tribunal considera que la nova UTE també és responsable dels acomiadaments perquè “està en realitat integrada per les mateixes societats que configuraven l’anterior concessionària”. Alhora, l’adverteix que ha comès un doble incompliment de la llei: per tenir relació directa amb l’empresa que va acordar l’ERO i per estar obligada a mantenir els contractes i no fer-ho.

Summary: El Suprem confirma que l’acomiadament de la plantilla dels busos llançadora de l’aeroport del Prat el 2017 va ser il·legal